OBRAZLOŽITVENI MEMORANDUM

Točka 28 Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju[1] omogoča uporabo sredstev Evropskega sklada za prilagoditev globalizaciji (ESPG) na podlagi mehanizma prilagodljivosti do letne zgornje meje 500 milijonov EUR poleg ustreznih razdelkov finančnega okvira.

Pravila, ki se uporabljajo za prispevke iz ESPG, so določena v Uredbi (ES) št. 1927/2006 Evropskega parlamenta in Sveta z dne 20. decembra 2006 o ustanovitvi Evropskega sklada za prilagoditev globalizaciji[2].

POVZETEK VLOGE IN ANALIZA

Ključni podatki:

Referenčna št. ESPG EGF/2012/000

Evropska komisija Tehnična pomoč

Upravni odhodki: proračun v EUR 1 120 000

% upravnih odhodkov (zgornja meja: 0,35 %) 0,22 %

V skladu s členom 8(1) Uredbe (ES) št. 1927/2006 je lahko vsako leto na pobudo Komisije za tehnično pomoč na voljo 0,35-odstotni delež največjega letnega zneska ESPG.

Tehnična pomoč, ki jo je treba financirati, in razčlenitev predvidenih stroškov zanjo

1. Prispevek bo uporabljen za odhodke iz členov 8(1) in (4) ter 9(2) Uredbe (ES) št. 1927/2006, kakor so podrobno razdelani spodaj.

2. Spremljanje: Komisija bo zbrala podatke o prejetih in financiranih vlogah ter predlaganih in izvedenih ukrepih ter posodobila in natisnila statistični portret ESPG z informacijami do konca leta 2012. Strošek je ocenjen na 20 000 EUR.

3. Informiranje: Spletno mesto o ESPG[3], ki ga je Komisija vzpostavila v okviru svojih spletnih strani, namenjenih zaposlovanju, socialnim zadevam in vključevanju, ter ga upravlja v skladu s členom 9(2) Uredbe (ES) št. 1927/2006, se bo redno posodabljalo in razvijalo, pri čemer bo vsak dodani element preveden v vse uradne jezike EU. Natisnile se bodo informacijske publikacije, pripravilo pa se bo tudi letno poročilo o ESPG, ki se bo prevedlo, natisnilo in distribuiralo. Pospešila se bosta splošna ozaveščenost o ESPG in njegova prepoznavnost, med drugim z izdelavo videa, ki bo temeljil na več primerih podpore iz ESPG, ki se še izvajajo ali pa so se nedavno zaključili. Informacije o ESPG bodo objavljene v različnih publikacijah in avdiovizualnih delih Komisije. Stroški vseh teh postavk skupaj so ocenjeni na 200 000 EUR.

4. Razvoj temeljnega znanja: Komisija nadaljuje svoje delo za vzpostavitev standardiziranih postopkov za vloge ESPG in njihovo obravnavo, kar bo v prihodnje omogočilo poenostavitev vlog, njihovo hitrejšo obravnavo in lažje pridobivanje poročil za različne potrebe. Strošek je ocenjen na 60 000 EUR.

Ustvarila bo podatkovno zbirko, ki jo bo premišljeno in ustrezno oblikovala. V njej bodo zbrana dejstva in številke o primerih podpore iz ESPG, vključno s podatki o delavcih, ukrepih in rezultatih. Strošek je ocenjen na 60 000 EUR.

Nadalje bo Komisija zbirala tudi podatke o časovnem načrtu odpuščanja delavcev v državah članicah, zlasti v skladu z Direktivo Sveta 98/59/ES z dne 20. julija 1998 o približevanju zakonodaje držav članic v zvezi s kolektivnimi odpusti[4]. Strošek je ocenjen na 60 000 EUR.

5. Upravna in tehnična pomoč: Strokovna skupina kontaktnih oseb za ESPG, ki jo sestavlja po en član iz vsake države članice, bo imela dve srečanji, katerih skupni strošek je ocenjen na 70 000 EUR.

6. Poleg tega bo Komisija organizirala mrežno povezovanje in izmenjavo dobrih praks med državami članicami, pri čemer bo udeležencem, ki že imajo izkušnje z uporabo sredstev iz ESPG, omogočila, da se učijo drug od drugega in si svetujejo. V okviru tega mrežnega povezovanja sta predvidena dva seminarja. Skupni strošek je ocenjen na 250 000 EUR.

7. Ocena: Komisija bo začela pripravljati končno oceno ESPG, in sicer s pogodbo z zunanjim svetovalcem. Ta bo v naslednjih dveh letih ocenjeval primere uporabe sredstev iz ESPG ob njihovem zaključku, pri čemer se bo osredotočal na sisteme vodenja, sodelujoče v ukrepih in rezultate. Strošek za prvo leto te pripravljalne ocene je ocenjen na 400 000 EUR in bo pokril okoli 32 primerov, ki bodo ocenjeni, takoj ko bo Komisija prejela končna poročila.

Postavke || Predvideno število || Predvideni strošek na postavko (v EUR) || Skupni stroški (v EUR)

Spremljanje || 1 || 20 000 || 20 000

Dejavnosti informiranja || različno || različno || 200 000

Razvoj temeljnega znanja || 3 || 60 000 || 180 000

Upravna in tehnična pomoč: zasedanji strokovne skupine kontaktnih oseb za ESPG || 2 || 35 000 || 70 000

Upravna in tehnična pomoč: mrežno povezovanje na področju izvajanja ESPG || različno || različno || 250 000

Ocena: pripravljalne študije primerov || 32 || 12 500 || 400 000

Skupni predvideni stroški || || 1 120 000

Financiranje

8. Za ESPG so na voljo skupna letna proračunska sredstva v višini 500 milijonov EUR. V členu 8(1) Uredbe (ES) št. 1927/2006 je navedeno, da je lahko 0,35 % tega zneska (tj. 1 750 000 EUR) vsako leto na voljo za tehnično pomoč na pobudo Komisije. Trenutno je na voljo celotni znesek za leto 2012; nobena sredstva še niso bila odobrena za tehnično pomoč.

9. Predlagani prispevek za tehnično pomoč na pobudo Komisije v letu 2012 je 1 120 000 EUR. Po uporabi tega zneska je na voljo še znesek 630 000 EUR za morebitno dodelitev v teku leta.

10. Komisija ob upoštevanju največjega možnega zneska prispevka iz ESPG v skladu s členom 8(1) Uredbe (ES) št. 1927/2006 in možnosti za prerazporeditev odobrenih sredstev predlaga uporabo sredstev ESPG za celotni navedeni znesek, ki se dodeli v okviru razdelka 1a finančnega okvira.

11. S predložitvijo tega predloga za uporabo sredstev ESPG namerava Komisija začeti poenostavljeni postopek tristranskih pogovorov v skladu s točko 28 Medinstitucionalnega sporazuma z dne 17. maja 2006, da bi se doseglo soglasje obeh vej proračunskega organa glede potrebe po uporabi sredstev ESPG in glede potrebnega zneska. Komisija poziva prvo od obeh vej proračunskega organa, ki bo na ustrezni politični ravni dosegla soglasje o osnutku predloga za uporabo sredstev, da o svojih namerah obvesti drugo vejo in Komisijo. V primeru nestrinjanja ene od obeh vej proračunskega organa bo sklican uraden tristranski sestanek.

12. Komisija ločeno pripravi zahtevek za prerazporeditev za vnos posebnih odobritev za prevzem obveznosti v proračun za leto 2012 v skladu s točko 28 Medinstitucionalnega sporazuma z dne 17. maja 2006.

Vir odobritev plačil

13. Odobritve iz proračunske postavke ESPG se bodo uporabile za kritje zneska 1 120 000 EUR, potrebnega za tehnično pomoč.

Predlog

SKLEP EVROPSKEGA PARLAMENTA IN SVETA

o uporabi sredstev Evropskega sklada za prilagoditev globalizaciji v skladu s točko 28 Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju (vloga EGF/2012/000 TA 2012 – tehnična pomoč na pobudo Komisije)

EVROPSKI PARLAMENT IN SVET EVROPSKE UNIJE STA –

ob upoštevanju Pogodbe o delovanju Evropske unije,

ob upoštevanju Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju[5] ter zlasti točke 28 Sporazuma,

ob upoštevanju Uredbe (ES) št. 1927/2006 Evropskega parlamenta in Sveta z dne 20. decembra 2006 o ustanovitvi Evropskega sklada za prilagoditev globalizaciji[6] in zlasti člena 8(2) Uredbe,

ob upoštevanju predloga Komisije[7],

ob upoštevanju naslednjega:

(1) Evropski sklad za prilagoditev globalizaciji (ESPG) je bil ustanovljen za zagotavljanje dodatne podpore presežnim delavcem, ki so jih prizadele posledice velikih strukturnih sprememb v svetovnih trgovinskih tokovih, ter za pomoč pri njihovi ponovni vključitvi na trg dela.

(2) Medinstitucionalni sporazum z dne 17. maja 2006 omogoča uporabo sredstev ESPG do letne zgornje meje 500 milijonov EUR.

(3) Uredba (ES) št. 1927/2006 določa, da je lahko vsako leto na pobudo Komisije za tehnično pomoč na voljo 0,35 % največjega letnega zneska. Komisija zato predlaga uporabo zneska v višini 1 120 000 EUR.

(4) Zato bi bilo treba iz ESPG zagotoviti sredstva za zagotavljanje tehnične pomoči na pobudo Komisije –

SPREJELA NASLEDNJI SKLEP:

Člen 1

V okviru splošnega proračuna Evropske unije za proračunsko leto 2012 se iz Evropskega sklada za prilagoditev globalizaciji (ESPG) uporabi vsota 1 120 000 EUR v odobritvah za prevzem obveznosti in odobritvah plačil.

Člen 2

Ta sklep se objavi v Uradnem listu Evropske unije.

V Bruslju,

Za Evropski parlament Za Svet

Predsednik Predsednik

[1] UL C 139, 14.6.2006, str. 1.

[2] UL L 406, 30.12.2006, str. 1.

[3] http://ec.europa.eu/social/main.jsp?catId=326&langId=sl

[4] UL L 225, 12.8.1998, str. 16.

[5] UL C 139, 14.6.2006, str. 1.

[6] UL L 406, 30.12.2006, str. 1.

[7] UL C […], […], str. […].